Document ID: 32008L0091

DIREKTIVA KOMISIJE 2008/91/ES
z dne 29. septembra 2008
o spremembi Direktive Sveta 91/414/EGS zaradi vključitve diurona kot aktivne snovi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 6(1) Direktive,
ob upoštevanju naslednjega:
(1)
Uredbi Komisije (ES) št. 451/2000 (2) in (ES) št. 703/2001 (3) določata podrobna pravila za izvajanje druge faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam je vključeval diuron. Z Odločbo Komisije 2007/417/ES (4) je bilo sklenjeno, da se diuron ne vključi v Prilogo I k Direktivi 91/414/EGS.
(2)
V skladu s členom 6(2) Direktive 91/414/EGS je prvotni prijavitelj 26. junija 2007 Danski, ki je bila z Uredbo (ES) št. 451/2000 imenovana za državo članico poročevalko, predložil nov zahtevek.
(3)
Danska je ocenila informacije, ki jih je predložil prijavitelj, in 15. novembra 2007 pripravila dodatno poročilo, v katerem priporoča vključitev snovi v Prilogo I.
(4)
Uredba Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del programa dela iz člena 8(2) navedene direktive, vendar niso bile vključene v Prilogo I (5), je začela veljati 25. januarja 2008. V primeru diurona je država članica poročevalka dokončala oceno dodatnih informacij, ki jih je predložil prijavitelj pred začetkom veljavnosti navedene uredbe, pri čemer je upoštevala enaka merila, kot so navedena v členu 15 navedene uredbe. Glede na to je Komisija ocenila dodatno poročilo, in po potrebi osnutek poročila o oceni, ter priporočilo države članice v skladu s členom 20 Uredbe (ES) št. 33/2008.
(5)
Osnutek poročila o pregledu so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 11. julija 2008 v obliki poročila Komisije o pregledu glede diurona. Poročilo je bilo usmerjeno na pomisleke, ki so bili razlog za nevključitev. Ti so bili nesprejemljiva izpostavljenost izvajalca, nezadostna ocena možnega tveganja za onesnaženje podzemne vode, negotovosti glede obnašanja nekaterih metabolitov ter premalo podatkov, ki dokazujejo, da je tveganje za ptice in sesalce sprejemljivo.
(6)
Kot je določeno v navedenem poročilu, navodila priglasitelja zdaj zahtevajo vlaganje zahtevkov z bistveno manjšo količino diurona. Zato je mogoče dokazati sprejemljive ravni izpostavljenosti izvajalca, pri čemer so nekatere povezane z uporabo zaščitne opreme. V zvezi s tveganjem za onesnaženje podzemne vode je priglasitelj pojasnil način razgradnje nekaterih metabolitov, država članica poročevalka pa ga je preučila in se strinjala, da pri uporabi tega načina za vzorce podzemne vode sprožitvena vrednost ni presežena. Nazadnje se lahko na podlagi izpopolnjenih ocen, ki jih je zdaj predložil priglasitelj, tveganje za ptice in sesalce obravnava kot sprejemljivo.
(7)
Zato dodatni podatki, ki jih predloži priglasitelj, omogočajo odpravo posameznih pomislekov, ki so bili razlog za nevključitev. Pojavila se niso nobena druga nerešena znanstvena vprašanja. Zato se posvetovanje z Evropsko agencijo za varnost hrane ni zdelo potrebno.
(8)
Različne preiskave so pokazale, da je za fitofarmacevtska sredstva, ki vsebujejo diuron, mogoče pričakovati, da na splošno izpolnjujejo zahteve iz člena 5(1)(a) in (b) Direktive 91/414/EGS, zlasti v zvezi z uporabami, ki so bile proučene in podrobno navedene v poročilu Komisije o pregledu. Zato je primerno vključiti diuron v Prilogo I k navedeni direktivi, da se lahko v vseh državah članicah izdajo registracije za fitofarmacevtska sredstva, ki vsebujejo to aktivno snov, v skladu z določbami navedene direktive.
(9)
Zato je primerno Direktivo 91/414/EGS ustrezno spremeniti.
(10)
Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Priloga I k Direktivi 91/414/EGS se spremeni v skladu s Prilogo k tej direktivi.
Člen 2
Države članice sprejmejo zakone in druge predpise, potrebne za uskladitev s to direktivo, najpozneje do 31. marca 2009. Komisiji takoj sporočijo besedila navedenih predpisov in korelacijsko tabelo med navedenimi predpisi in to direktivo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati 1. oktobra 2008.
Člen 4
Ta direktiva je naslovljena na države članice.
V Bruslju, 29. septembra 2008

Labels: 0
3
6